*Sporočilo za javnost*

**PRVIČ V ZGODOVINI DIRKE V LUČINAH ZMAGOVALEC ŠVICAR – TIZIANO RIVA,
OSMOLJENEC ITALIJAN FEDERICO LIBER**

***Po tekoče izpeljanih sobotnih trening smo danes v Lučinah lahko videli 3 odlične vožnje. Po prvi, v kateri sta bila po času izredno blizu Italijan Federico Liber (Formula Gloria C8F) in Švicar Tiziano Riva (Reynard 92D), je druga postregla z nekaj presenečenji, saj Liber ni uspel priti do cilja. Po njegovem odstopu je bila pot Rivi do zmage tako odprta. Med Slovenci je po vseh treh odlično odpeljanih vožnjah slavil Matevž Boh (Mitsubishi Lancer EVO IX).***

Čeprav je bilo na startni listi GHD Lučine 2014 77 imen, je letošnjo dirko končalo 66 voznikov. Prva vožnja je danes minila dokaj mirno, druga pa je bila zavoljo daljših prekinitev skoraj 'zakleta'. Že v prvi tretjini se je z vlečno službo vračal nazaj Avstrijec Taus Reinhold s Subarujem Imprezo WRX ST. Naslednja žrtev je bil Primož Tavčar 1 v vozilu Igorja Kacina Škoda Fabia R2. Ta bo imel do naslednje tekme kar nekaj dela, da jo spravi v red. Zatem je za prekinitev poskrbela Janja Štrekelj (Citroen AX GTI). Četudi je druga vožnja odločala o najboljših izhodiščih za tretji nastop, te priložnosti nekateri niso izkoristili. Žal je bil med slednjimi tudi favorit (za osvojitev dirke pa tudi novega rekorda) Federico Liber, ki je zapeljal s proge in poskrbel za še eno prekinitev. Tako je odprl pot do zmage Tizianu Rivi, ki je v cilj zato pripeljal nekaj počasneje kot v prvi vožnji (2:07.94, v prvi vožnji pa je bil 2:05.92). Rivo je sicer prehitel Vaclav Janik (2:07.35, Lola B02/50), vendar to po tretji vožnji Čehu ni bilo več dovolj za skupno zmago. Takoj za njima se je uvrstil Jovan Aćimić (Osela PA20). Po tretji vožnji, ki je sicer spet izločila nekaj voznikov (Domen Buh, Werner Forstinger pa tudi Marietto Nalon), a se je končala v predvidenem času, je 11. gorsko hitrostna preizkušnja v Lučinah postregla z zmagovalcem dirke. Prvič v zgodovini Lučin je to postal Švicar Tiziano Riva. Zanj je bila to dvojna zmaga, saj je včeraj po treningih ugotovil, da je nekaj narobe z menjalnikom, ponoči je ekipi to uspelo popraviti, po kratki noči pa je Rivi tudi po spletu naključij le uspela zmaga.

Drugo mesto je zasedel Čeh Vaclav Janik, tretje pa Črnogorec Jovan Aćimić. Najhitrejši med Slovenci je bil Matevž Boh na skupno 11. mestu. Danes so mu uspele 3 odlične vožnje, s katerimi je prevzel vodstvo v DP. Edini resen konkurent Rado Raspet zaradi težav z vozilom danes na tekmi ni nastopil. Izkazal pa se je Peter Marc, ki se je uvrstil takoj za Bohom (skupno 22. mesto). Tretji je bil Italijan Michele Mancin (ki tudi vozi naše prvenstvo), skupno je dosegel 23. mesto. Tretji najhitrejši čas med Slovenci je sicer uspel Alešu Preku na skupno 24. mestu. V Diviziji 1 je odlične vožnje spet prikazal Denis Savič, za njim sta se uvrstila Andrej Prelc in Gregor Jurak. Ostale rezultate najdete tudi na <http://www.ghd-lucine.si/sl/vozniki/rezultati/209-sezona-2014>.

Povejmo še, da je se je zadnji po progi, na dovoljenje organizatorja, izven konkurence zapeljal tudi Federico Liber, za svojo dušo, publiko in v lovu za rekordom, ki pa mu ga ni uspelo doseči. Je pa kljub temu dosegel neuradni najhitrejši čas (2:07.36) in bi mu, če mu ne bi načrtov prekrižal odstop v drugi vožnji, uspelo že v drugo zmagati na lučinski preizkušnji.

Ne smemo pozabiti vseh ostalih voznikov, ki so pomagali stopnjevati vzdušje, od predvoznikov do drifterjev in voznikov atraktivnih starodobnikov.

Prav tako so vzdušje pomagali stopnjevati gledalci, veliko pa je tokrat naredilo lepo vreme.

Naj zaključimo z besedami direktorja Zveze za avto šport Slovenije, AŠ2005, Dagmarja Šustra: »Želel bi si, da bi bilo tako občinstvo tudi na drugih dirkah po državi. Prav tako ne smemo zanemariti pomena te dirke, saj so na njej nastopili nekateri najboljši evropski vozniki.«

V imenu organizatorja se še enkrat zahvaljujemo vsem, ki ste bili del lučinske zgodbe, vsem prejemnikom pokalov, ki ste se trudili prikazati najboljše vožnje, pa iskreno čestitamo.

Se vidimo v Lučinah prihodnje leto na že 12. gorskohitrostni preizkušnji!

Todraž, 10. avgust 2014